**Lp Signe Viimsalu**

Maksejõuetuse teenistuse juhatajaTeie 05.06.2024 nr 12-1/2024-015-2

Maksejõuetuse teenistus Meie 01.07.2024 nr 1-2/421-2

Konkurentsiamet

info@konkurentsiamet.ee

**Vastus Teie 05.06.2024 kirjale**

Lugupeetud Signe Viimsalu

Olete oma 05.06.2024 vastuskirjas juhtinud tähelepanu, et Eesti Advokatuuri juhatus kui maksejõuetusvaldkonnas seaduse alusel volitatud haldusjärelevalve organ AdvS § 46 lg 3 alusel on jätnud seadusest tulenevad ülesanded täitmata. Juhite tähelepanu, et haldusõiguses ei saa üks haldusorgan ehk advokatuuri juhatus oma ülesandeid delegeerida teisele haldusorganile ehk advokatuuri aukohtule ning taunite advokatuuri poolt tekitatud olukorda, kuivõrd vandeadvokaatide rikkumisi on maksejõuetusvaldkonnas väidetavalt palju.

Teavitame Teid, et advokatuur jääb oma Teile 14.09.2023 edastatud kirjas nr 1-2/620-1 viidatud seisukohtade juurde. Advokatuuri organid ei ole haldusorganid ning advokatuuri juhatus ega aukohus ei teosta pankrotihalduritest üle haldusjärelevalvet. Advokatuur juhindub oma tegevuses seadustest, advokatuuri organite õigusaktidest ja headest tavadest. Advokatuuri pädevuses on muuhulgas järelevalve advokatuuri liikmete kutsetegevuse ja kutse-eetika nõuete täitmise üle.

Advokatuuri organite otsused oma tegevuse tulemusena on vaidlustatavad haldusaktidena ning allutatud halduskohtu kontrollile, kuid advokatuur ei ole riigiasutus ega haldusorgan. AdvS § 2 lg 1 ja 2 kohaselt on advokatuurile seadusega antud avalik-õiguslik staatus teatud funktsioonide tõttu, kuid organisatsiooni põhiolemust väljendab AdvS § 2 lg 1: *Eesti Advokatuur on 1919. aasta 14. juunil asutatud advokaatide omavalitsuslikel põhimõtetel tegutsev kutseühendus õigusteenuse osutamise korraldamiseks era- ja avalikes huvides ning advokaatide kutsealaste õiguste kaitsmiseks.*

Lugupidamisega

(allkirjastatud digitaalselt)

Imbi Jürgen

Esimees